RÅDETS AFGØRELSE 2010/430/FUSP

af 26. juli 2010

om oprettelse af et europæisk net af uafhængige ikke-sprednings-tænketanke til støtte for gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, stk. 2, og artikel 31, stk. 1, og

ud fra følgende betragtninger:

Det Europæiske Råd vedtog den 12. december 2003 EU's strategi mod spredning af masseødelæggelsesvåben (i det følgende benævnt »EU's WMD-strategi«), som i kapitel III indeholder en oversigt over foranstaltninger, som skal træffes både i Unionen og i tredjelande for at bekæmpe en sådan spredning.

Den 8. december 2008 vedtog Rådet et sæt konklusioner og et dokument om nye EU-aktionslinjer i bekæmpelsen af spredning af masseødelæggelsesvåben og deres fremføringsmidler (i det følgende benævnt »de nye aktionslinjer«), hvori det hedder, at spredning af masseødelæggelsesvåben er en af de største sikkerhedsudfordringer, og at ikke-sprednings-aktiviteter udgør en væsentlig del af den fælles udenrigs- og sikkerhedspolitik.

I de nye aktionslinjer opfordrer Rådet de relevante rådssammensætninger og -organer, Kommissionen, de øvrige institutioner og medlemsstaterne til at følge konkret op på nævnte dokument med henblik på at nå dets mål inden udgangen af 2010.

I de nye aktionslinjer understreger Rådet, at Unionens indsats til forebyggelse af spredning med fordel kan støtte sig på et ikke-statsligt ikke-sprednings-net, der samler udenrigspolitiske institutioner og forskningscentre, der er specialiseret i Unionens strategiske områder, og samtidig baserer sig på de nyttige net, der allerede findes. Et sådant net kan udvides til institutioner i tredjelande, som Unionen fører specifikke ikke-sprednings-dialoger med.

Den 15.-16. december 2005 vedtog Det Europæiske Råd EU-strategien for bekæmpelse af ulovlig ophobning af og handel med SALW samt ammunition hertil (i det følgende benævnt »EU's SALW-strategi«), som fastlægger retningslinjerne for Unionens indsats på området for håndvåben og lette våben (SALW). EU's SALW-strategi tager udgangspunkt i, at ulovlig ophobning af og handel med SALW udgør en alvorlig trussel for den internationale fred og sikkerhed.

EU's SALW-strategi har som et af sine mål at fremme en effektiv multilateralisme for at udforme mekanismer på internationalt og regionalt plan samt inden for Unionen og medlemsstaterne til bekæmpelse af udbud og destabiliserende spredning af SALW og ammunition hertil —

VEDTAGET DENNE AFGØRELSE:

Artikel 1

1. Med henblik på at medvirke til at styrke gennemførelsen af EU's WMD-strategi, som er baseret på principperne om effektiv multilateralisme, forebyggelse og samarbejde med tredjelande, oprettes der herved et europæisk net af uafhængige ikke-sprednings-tænketanke, som skal fremme følgende mål:

at give dem, der deltager i Rådets relevante forberedende organer, mulighed for at konsultere nettet om ikke-sprednings-spørgsmål og give medlemsstaternes repræsentanter mulighed for at deltage i nettets møder, der ledes af en repræsentant for Unionens højtstående repræsentant for udenrigsanliggender og sikkerhedspolitik (HR)

at fungere som et nyttigt springbræt for Unionens og det internationale samfunds ikke-sprednings-aktiviteter, navnlig ved at forelægge HR's repræsentant en rapport og/eller henstillinger

at medvirke til at øge tredjelandenes bevidsthed om spredningsudfordringerne og om nødvendigheden af at arbejde sammen med Unionen og inden for rammerne af multilaterale fora, navnlig De Forenede Nationer, for at forebygge, hindre, standse og om muligt fjerne spredningsprogrammer, der giver anledning til bekymring i hele verden.

2. I lyset af EU's SALW-strategi skal aktiviteterne i det foreslåede europæiske net af uafhængige ikke-sprednings-tænketanke ikke begrænses til at omhandle spørgsmål vedrørende truslerne som følge af spredningen af masseødelæggelsesvåben, men også omfatte spørgsmål vedrørende konventionelle våben, herunder SALW. Inddragelsen af spørgsmål vedrørende konventionelle våben i nettets aktiviteter vil give et enestående redskab til dialog og henstillinger om Unionens indsats på dette område inden for rammerne af gennemførelsen af EU's SALW-strategi og Unionens politik for konventionelle våben.

3. De projekter, Unionen skal støtte, skal i den forbindelse omfatte følgende specifikke aktiviteter:

tilvejebringe midler til tilrettelæggelse af et konstituerende møde og en årlig konference med henblik på at forelægge HR's repræsentant en rapport og/eller henstillinger

Bilaget indeholder en detaljeret beskrivelse af projekterne.

Artikel 2

1. HR har ansvaret for gennemførelsen af denne afgørelse.

2. Den tekniske gennemførelse af de i artikel 1, stk. 3, omhandlede projekter varetages af EU's konsortium for ikke-spredning baseret på la Fondation pour la Recherche Stratégique (FRS), Peace Research Institute Frankfurt (HSFK/PRIF), International Institute for Strategic Studies (IISS) og Stockholm International Peace Research Institute (SIPRI). EU-konsortiet for ikke-spredning udfører denne opgave under HR's ansvar. Med henblik herpå aftaler HR de nødvendige arrangementer med konsortiet.

Artikel 3

1. Det finansielle referencegrundlag for gennemførelsen af de i artikel 1, stk. 3, nævnte projekter er på 2 182 000 EUR.

2. De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med EU-konsortiet for ikke-spredning. Det skal fremgå af aftalen, at konsortiet sørger for, at EU's bidrag til projektet bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af aftalerne.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige rapporter fra EU-konsortiet for ikke-spredning. Disse rapporter skal danne udgangspunkt for Rådets evaluering.

2. Kommissionen aflægger rapport om de finansielle aspekter af de i artikel 1, stk. 3, omhandlede projekter.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 36 måneder efter indgåelsen af finansieringsaftalen i artikel 3, stk. 3.

Den udløber dog seks måneder efter ikrafttrædelsen, hvis den nævnte finansieringsaftale ikke er indgået inden da.

BILAG

DET EUROPÆISKE NET AF UAFHÆNGIGE IKKE-SPREDNINGS-TÆNKETANKE TIL STØTTE FOR GENNEMFØRELSEN AF EU'S STRATEGI MOD SPREDNING AF MASSEØDELÆGGELSESVÅBEN (WMD-STRATEGIEN)

1. Mål

Formålet med denne afgørelse er at gennemføre den politikanbefaling, som Rådet den 8. december 2008 formulerede i et dokument om nye EU-aktionslinjer i bekæmpelsen af spredning af masseødelæggelsesvåben og deres fremføringsmidler. Ifølge dette dokument kan Unionens indsats til bekæmpelse af spredning med fordel støtte sig på et ikke-statsligt ikke-sprednings-net, der samler udenrigspolitiske institutioner og forskningscentre, der er specialiseret i Unionens strategiske områder, og samtidig basere sig på de nyttige net, der allerede findes. Et sådant net kan udvides til institutioner i tredjelande, som EU fører specifikke ikke-sprednings-dialoger med.

Dette net af uafhængige ikke-sprednings-tænketanke skal have til opgave at tilskynde til en politisk og sikkerhedsrelateret dialog og langsigtet drøftelse om foranstaltninger til bekæmpelse af masseødelæggelsesvåben og deres fremføringsmidler i civilsamfundet og specielt blandt eksperter, forskere og akademikere. Det vil være et nyttigt springbræt for Unionens og det internationale samfunds ikke-sprednings-aktiviteter.

Nettets arbejde skal udvides til også at omfatte spørgsmål vedrørende konventionelle våben, herunder for håndvåben og lette våben (SALW), samt foranstaltninger til at sikre den løbende gennemførelse af EU-strategien for bekæmpelse af ulovlig ophobning af og handel med SALW samt ammunition hertil (i det følgende benævnt »EU's SALW-strategi«). Nettet vil medvirke til at udvikle nye facetter af EU's indsats med henblik på at dække både forebyggelses- og reaktionsdimensionerne af sikkerhedsspørgsmål vedrørende konventionelle våben, herunder ulovlig handel med og voldsom ophobning af SALW og ammunition hertil, som fastsat i EU's SALW-strategi. Forebyggelse af ulovlig og ureguleret handel med konventionelle våben, herunder SALW, er også blevet anerkendt som en af Unionens prioriteter inden for rammerne af våbenhandelstraktatprocessen.

Nettet vil kunne medvirke til at øge bevidstheden hos tredjelande om udfordringerne vedrørende spredning af masseødelæggelsesvåben og konventionelle våben, herunder ulovlig handel med og voldsom ophobning af SALW og ammunition hertil, og om nødvendigheden af at arbejde sammen med Unionen og inden for rammerne af multilaterale fora, navnlig De Forenede Nationer, for at forebygge, hindre, standse og om muligt fjerne spredningsprogrammer, der giver anledning til bekymring i hele verden, samt ulovlig handel med og voldsom ophobning af SALW og ammunition hertil.

Unionen ønsker at støtte dette net på følgende måde:

— ved at tilrettelægge et konstituerende møde og en årlig konference med henblik på at forelægge en rapport og/eller henstillinger for en repræsentant for Unionens højtstående repræsentant for udenrigsanliggender og sikkerhedspolitik (HR)

— ved at etablere en internetplatform til at lette kontakter og skabe en forskningsdialog inden for rammerne af nettet af ikke-sprednings-tænketanke.

2. Nettets organisation

Nettet vil være åbent for alle relevante forskningsinstitutter og tænketanke i Unionen og fuldt ud respektere de forskellige holdninger, der eksisterer i Unionen.

Nettet vil lette kontakterne mellem ikke-statslige eksperter, medlemsstaternes repræsentanter og EU-institutionerne. Nettet vil være parat til at indgå i et samspil med ikke-statslige aktører fra tredjelande i overensstemmelse med EU'S WMD- og SALW-strategier, der er baseret på multilateralisme og internationalt samarbejde. Nettets mandat vil dække ikke-spredning af masseødelæggelsesvåben og deres fremføringsmidler samt spørgsmål vedrørende konventionelle våben, herunder SALW.

Nettet har repræsentanten for HR som formand i overensstemmelse med de retningslinjer for ikke-sprednings-foranstaltninger, der er fastsat i overvågningscenteret vedrørende masseødelæggelsesvåbens regi. Deltagerne i Rådets relevante forberedende organer (CODUN/CONOP/COARM osv.) vil kunne konsultere nettet om ikke-spredningsspørgsmål og spørgsmål vedrørende konventionelle våben, herunder SALW, og deres repræsentanter kan deltage i nettets møder. Nettets møder kan om muligt tilrettelægges i tilknytning til arbejdsgruppernes møder.

EU-konsortiet for ikke-spredning baseret på FRS, HSFK/PRIF, IISS og SIPRI vil få til opgave at forvalte projektet i tæt samarbejde med HR's repræsentant.

EU-konsortiet for ikke-spredning indbyder i samråd med HR's repræsentant og medlemsstaterne deltagere med specialviden om ikke-spredning og konventionelle våben til et konstituerende møde og til en årlig konference. Deltagerne skal dokumentere deres ekspertise med en række publikationer eller andre forskningsaktiviteter med relation til ikke-spredning af masseødelæggelsesvåben og spørgsmål vedrørende konventionelle våben.

3. Projektbeskrivelse

3.1. Projekt 1: Tilrettelæggelse af et konstituerende møde og en årlig konference, som følges op af en rapport og/eller henstillinger

3.1.1. Projektets formål

Formålet med det konstituerende møde er at oprette et europæisk net af uafhængige ikke-sprednings-tænketanke, som er baseret i Unionen. Det konstituerende møde, der ledes af HR's repræsentant, bør tilrettelægge nettets aktiviteter og forberede en årlig konference med henblik på at forelægge HR's repræsentant en rapport og/eller henstillinger.

Den årlige ikke-spredningskonference af Carnegie-typen, hvori der deltager regeringseksperter og uafhængige tænketanke fra Unionen og tredjelande, drøfter og identificerer yderligere foranstaltninger til bekæmpelse af spredning af masseødelæggelsesvåben og deres fremføringsmidler og til tackling af udfordringer vedrørende konventionelle våben, herunder bekæmpelse af ulovlig handel med og voldsom ophobning af SALW og ammunition hertil. Den årlige konference kan opdeles i temablokke og et afsluttende plenarmøde under HR's repræsentants ledelse.

På grundlag af den årlige konference vil der blive udarbejdet en politikorienteret rapport samt et sæt handlingsorienterede henstillinger til HR's repræsentant. Rapporten udsendes til de relevante EU-institutioner og medlemsstaterne og gøres tilgængelig online.

3.1.2. Projektets resultater

— udformning af en modus operandi for det europæiske net af uafhængige ikke-sprednings-tænketanke

— afholdelse af en stor europæisk ikke-spredningskonference, der bliver hovedcentret for fremme af strategiske drøftelser om foranstaltninger til bekæmpelse af spredning af masseødelæggelsesvåben og deres fremføringsmidler og til tackling af udfordringer vedrørende konventionelle våben, herunder bekæmpelse af ulovlig handel med og voldsom ophobning af SALW og ammunition hertil

— en politikorienteret rapport og/eller handlingsorienterede henstillinger, som kan forbedre gennemførelsen af EU's WMD- og SALW-strategier og udgøre et nyttigt springbræt for Unionens og det internationale samfunds ikke-sprednings-aktiviteter og aktiviteter vedrørende konventionelle våben

— forøgelse af bevidsthed og viden i EU-institutionerne, medlemsstaterne, civilsamfundet og tredjelande om truslerne med relation til masseødelæggelsesvåben og deres fremføringsmidler, så de bedre kan foregribe situationerne.

3.1.3. Projektbeskrivelse

Projektet omfatter tilrettelæggelse af to konstituerende møder, to årlige møder og udarbejdelse af to rapporter og/eller henstillinger

— et konstituerende møde med deltagelse af op til 50 uafhængige tænketanke fra Unionen, som er specialiseret i spørgsmål vedrørende ikke-spredning og vedrørende konventionelle våben, herunder SALW

— en årlig konference med deltagelse af regeringseksperter og op til 200 uafhængige tænketanke fra Unionen og tredjelande, som er specialiseret i spørgsmål vedrørende ikke-spredning og vedrørende konventionelle våben, herunder SALW

— en politikorienteret rapport og/eller handlingsorienterede henstillinger, der vil kunne accelerere gennemførelsen af EU's WMD- og SALW-strategier.

3.2. Projekt 2: Etablering af en internetplatform

3.2.1. Projektets formål

Etableringen af en internetplatform vil lette kontakterne mellem nettets møder og skabe en forskningsdialog mellem ikke-sprednings-tænketankene. EU-institutionerne og medlemsstaterne vil også kunne drage fordel af et dedikeret websted, hvor nettets deltagere frit kan udveksle oplysninger, dele deres idéer og offentliggøre deres undersøgelser om ikke-spredning af masseødelæggelsesvåben og deres fremføringsmidler og spørgsmål vedrørende konventionelle våben, herunder SALW. Webstedet kan suppleres med et e-nyhedsbrev.

Projektet vil give en onlineopfølgning af arrangementerne og være et vindue for europæisk forskning. Det vil bidrage til en effektiv formidling af forskningsresultater i tænketankmiljøet og til regeringskredse. Dette vil føre til en bedre foregribelse af og øget viden om trusler med tilknytning til spredning af masseødelæggelsesvåben og deres fremføringsmidler og til konventionelle våben, herunder ulovlig handel med og voldsom ophobning af SALW og ammunition hertil.

3.2.2. Projektets resultater

— etablering af en platform, hvor ikke-sprednings-tænketanke kan dele deres uafhængige synspunkter på og analyser om spørgsmål vedrørende spredning af masseødelæggelsesvåben og konventionelle våben, herunder SALW,

— fremme af en bedre forståelse af EU'S WMD- og SALW-strategier inden for civilsamfundet og en grænseflade mellem Unionen og nettet af tænketanke

— mulighed for frit at hente dokumenter fra nettets møder og fra uafhængige tænketanke, der gerne vil dele deres forskningsresultater gratis

— forøgelse af bevidsthed og viden i EU-institutionerne, medlemsstaterne, civilsamfundet og tredjelande om truslerne med relation til konventionelle våben, masseødelæggelsesvåben og deres fremføringsmidler, så de bedre kan foregribe situationerne.

3.2.3. Projektbeskrivelse

Det kunne, når det er muligt og hensigtsmæssigt, overvejes at anvende en teknologi af social netværksservice-typen for at begrænse omkostningerne og muliggøre en aktiv onlinekommunikation og udveksling af oplysninger mellem nettets deltagere i et velkendt miljø. Konsortiet for ikke-spredning, som er ansvarligt for projektet, vil skulle sørge for webhosting, webdesign og den tekniske vedligeholdelse af webstedet. Konsortiet kan give HR's repræsentant og Rådets relevante arbejdsgrupper en grundlæggende indføring i brugen af webstedet.

4. Varighed

Den samlede anslåede varighed af projekternes gennemførelse er 36 måneder.

5. Begunstigede

5.1. Direkte begunstigede

Såvel staters som terroristers spredning af masseødelæggelsesvåben er i den europæiske sikkerhedsstrategi og i EU's WMD-strategi udpeget som den potentielt største trussel mod Unionens sikkerhed. Tilsvarende erkendes det i EU's SALW-strategi, at ulovlig handel med og voldsom ophobning af SALW og ammunition hertil udgør en alvorlig trussel for den internationale fred og sikkerhed. De foreslåede projekter tjener de formål, der er opstillet for den fælles udenrigs- og sikkerhedspolitik, og medvirker til at opfylde de strategiske mål, der er fastsat i den europæiske sikkerhedsstrategi.

5.2. Indirekte begunstigede

Følgende er indirekte begunstigede af projekterne:

a) Uafhængige tænketanke fra Unionen og tredjelande, som er specialiseret i spørgsmål vedrørende ikke-spredning og konventionelle våben, herunder SALW

b) EU-institutionerne

c) EU-medlemsstaterne

d) Tredjelande

6. Tredjepartsdeltagere

Projekterne finansieres fuldt ud ved denne afgørelse. Eksperterne fra nettet kan betragtes som tredjepartsdeltagere. De arbejder i overensstemmelse med deres normale regler.

7. Procedure, koordination og styringskomitéen

Styringskomitéen består af en repræsentant for HR og for gennemførelsesinstansen, jf. punkt 8. Styringskomitéen fører regelmæssigt, mindst hvert halve år, tilsyn med gennemførelsen af Rådets afgørelse, bl.a. ved hjælp af elektroniske kommunikationsmidler.

8. Gennemførelsesinstans

Den tekniske gennemførelse af Rådets afgørelse varetages af EU-konsortiet for ikke-spredning, som udfører sin opgave med referat til HR. Konsortiet vil under udførelsen af sine aktiviteter samarbejde med HR, medlemsstaterne og andre deltagende stater og eventuelle relevante internationale organisationer.